Issa t-tiftix għal xi ktieb għat-teżi, jew sempliċiment biex tara x-xogħlijiet kollha tal-awtur favorit il-ġdid tiegħek, se jkun iżjed faċli permezz ta' database ta' awturi u kotba Maltin, grazzi għall-Kunsill Nazzjonali tal-Ktieb, li ħaseb biex jiġbor il-famuż ISBN f'database organizzata. L-ISBN huwa dak in-numru twil fuq wara ta' kull ktieb li għalkemm nafu x'jissejjaħ, qatt ma fhimna l-iskop tiegħu eżatt. Mark Camilleri, Ċermen tal-Kunsill Nazzjonali tal-Ktieb, iddeskriva l-ISBN bħala n-numru tal-karta tal-identità tal-ktieb li bih wieħed għandu aċċess għal baħar ta' informazzjoni dwar il-ktieb, l-awtur, is-sena tal-pubblikazzjoni, u oħrajn. L-International Standard Book Number tista' tiddeskrivih bħala numru tal-karta tal-identità tal-ktieb li bih wieħed ikollu aċċess għal baħar ta' informazzjoni dwar is-sena tal-pubblikazzjoni u l-awtur fost oħrajn. Dan hu magħmul minn sett ta' 13-il numru li fihom ikun hemm l-informazzjoni kollha tal-ktieb, bħall-awtur, meta kien ippubblikat, l-isem tal-pubblikaturi, u t-titlu. L-ISBN dejjem ikun maqsum hekk: • Il-prefiss, l-ewwel 3 numri, dejjem ikunu 978 jew 979 • 2 numri tar-reġistrazzjoni (pajjiż jew territorju fejn ġie ppubblikat) • 4 numri li jiddeterminaw il-pubblikatur • 3 numri li jiddeterminaw it-titlu • Numru bħala check digit Camilleri, qal li l-ħidma għas-sit bdiet fl-2013 għaliex ma kienx hemm xi forma ta' arkivju jew rekord diġitali ta' kif kienu joħorġu ISBNs: "Kienu jinkitbu bil-pinna biss, u għidna li din l-informazzjoni għandha tkun mhux biss arkivjata imma wkoll aċċessibbli għall-pubbliku. Bażikament niżżilna data li kellna fuq il-karti għal fuq Excel sheets, u esportajna dan kollu f'database li ilha online sena," qal Camilleri. Camilleri spjega wkoll li għan ieħor tal-Kunsill kien li d-database tista' titniżżel fuq il-kompjuters ta' min ikun qed ifittex, u mhux sempliċiment tibqa' fuq sit elettroniku. "Dan huwa kunċett progressiv ħafna li int ikollok open data," jispjega Camilleri. "Hija għodda importanti għal studenti, akkademiċi u riċerkaturi. Anke jekk għandek ħanut tal-kotba u għandek bżonn lista tal-kotba kollha ta' awtur partikolari, tista' tniżżel is-sezzjoni tiegħu," kompla jirrimarka Camilleri. Spjega wkoll li dan ma kienx proġett faċli u kien hemm ammont sostanzjali ta' data tal-ISBN li ma kinitx għad-dispożizzjoni tal-Kunsill. "Il-proġett sewa flus sew lill-Gvern għaliex kellna bżonn ħaddiem speċifikament fuq dan is-settur. Apparti minn hekk hemm spejjeż tal-websites u manutenzjoni tad-database, u dejjem hemm xi elf ewro fis-sena biex il-Kunsill jitla' l-konferenza internazzjonali tal-ISBN, li hi importanti biex nibqgħu aġġornati mal-liġijiet u jkollna sehem fit-tfassil tal-linji gwida. Kellna nefqa kbira meta ttraduċejna l-manwal tal-ISBN mill-Ingliż għall-Malti,' qal Mark Camilleri. Ma' din il-gazzetta qal ukoll li l-Kunsill rċieva kummenti pożittivi dwar il- proġett, b'mod partikolari mingħand l-akkademiċi lokali, għaliex issa hemm dak kollu li għandu x'jaqsam mal-kotba għad-dispożizzjoni tagħhom. "Anke riċerkaturi barra minn Malta faħħruna għall-proġett," tenna b'sodisfazzjon. Interessanti ninnutaw ukoll li proċess simili qed isir għal manuskritti tal-mużika bil-Malti, li bħal mal-kotba għandhom ISBN, dawn għandhom ISMN (International Standard Music Number) li huwa maqsum bl-istess mod. Bħalissa l-Kunsill qed iħeġġeġ għaqdiet mużikali lokali biex japplikaw għall-ISMN u jirreġistraw il-manuskritti oriġinali tagħhom sabiex dawk ikunu disponibbli għall-għaqdiet kollha. Camilleri spjega li sa issa żewġ għaqdiet mużikali biss applikaw għal dan minħabba biża' li manuskritti oriġinali jkunu kkupjati. "Dawn il-manuskritti mhumiex aċċessibbli għall-pubbliku jew għar-riċerkaturi. Diffiċli tħajjarhom għaliex din hija pjuttost ġlieda kontra l-kultura. Int meta tapplika għall-ISMN qed tirregolarizza d-dokumenti tiegħek. Hawnhekk imbagħad tkun obbligat ukoll li tibgħat erba' kopji lil-Liberija Nazzjonali. Eżempju x'kienu jdoqqu fis-sittinijiet jien ma nafx għax ma hemm ebda rikordju," temm jgħid Camilleri.